元豐壬戌歲暮書事
作者：楊時
朝代：宋

paragraphs: 閩陬地力盡，種藝被山谷。
涵濡一雨潤，鬰鬰原野綠。
春風忽云徂，舒景變炎燠。
凉飈動地軸，揫斂何神速。
坐愁林巒空，俯視萬木禿。
凝霜借風力，摧折到松竹。
嗟予閉門人，感此亦愁蹙。
幽庭有萱草，采采不盈掬。
如聞糟床注，取醉須百斛。
沉酣樂時運，天關不須觸。
萬物一芻狗，蒼蒼自高目。